ጋና ለፀረ-ሽብር ትግሉ የኢትዮጵያን ልምድ ትሻለች
ጠቅላይ ሚኒስትር ኃይለማሪያም ደሳለኝ በጋና የነበራቸውን ቆይታ አጠናቀው ለተመሳሳይ የሥራ ጉብኝት ጊኒ ኮናክሪ ገብተዋል።የጋናው ፕሬዝዳንት ድራማኒ እንዳሉት የጠቅላይ ሚኒስትር ኃይለማሪያም ጉብኝት ተከትሎ ሁለቱ መሪዎች በተለያዩ ጉዳዮች ዙሪያ ያደረጉት ምክክር ውጤታማ ነበር።መሪዎቹ ሽብርተኝነትን በመዋጋት፣ በሠላም ማስከበር፣ በግብርና፣ በኃይልና በማዕድን ልማት ዘርፎች በጋራ ለመስራት የሚያስችል ምክክር አድርገዋል።ኢትዮጵያ ሽብርትኝነትን በመዋጋትና በመከላከል ረገድ ያላትን ልምድ ጋና መጋራት ትፈልጋለች ብለዋል።የጋና የፀጥታ ኃይሎችና የሚመለከታቸው አካላት በዚሁ በፀረ-ሽብርተኝነት ኢትዮጵያ ውስጥ ሥልጠና እንዲያገኙ ይደረጋል ነው ያሉት።አገሪቱ በፀረ-ሽብርትኝነት ትግል በሶማሊያ እያሳየችው ያለው ብቃት እንዲሁም የራሷን ሠላምና ደህንነት በማስጠበቅ በኩል ያላት ተሞክሮ ለሌሎች አገራት ምሳሌ እንደሚሆንም የጋናው ፕሬዝዳንት ገልጸዋል።ጋና ከኢትዮጵያ ጋር ያላት የቆየ ወዳጅነት ወደ አዲስ ምዕራፍ እየተሸጋገረ መሆኑን የገለጹት ፕሬዝዳንቱ ወደፊትም ከሠላምና ፀጥታ ትብብር ባለፈ በልማት፣ በንግድና በኢንቨስትመንት ዘርፍ በጋራ እንደሚሰሩ አረጋግጠዋል።ይህን ዳር ለማድረስም በቅርቡ የጋና የልዑካን ቡድን ወደ አዲስ አበባ እንደሚያቀና አመልክተዋል።ጠቅላይ ሚኒስትር ኃይለማሪያም ደሳለኝ በበኩላቸው በጋና የነበራቸው ጉብኝት ውጤታማ መሆኑን ገልጸዋል።ጉብኝታቸው ሁለቱ አገራት በተለያዩ ርዕሰ ጉዳዮች በጋራ መሥራት የሚያስችላቸውን መግባባቶች የፈጠሩበት እንደሆነም ጠቁመዋል።በባህልና ቱሪዝም፣ በኮሚዩኒኬሽን፣ በኢንፎርሜሽንና በሚዲያ፣ በማዕድን ልማት፣ በኢንጂነሪንግና በሌሎች መስኮች በትብብር አገራቱ በጋራ እንደሚሰሩም አረጋግጠዋል።ጠቅላይ ሚኒስትር ኃይለማሪያም ለተመሳሳይ የሥራ ጉብኝት ትናንት ኮናክሪ ገብተዋል።በጊኒ ቆይታቸውም ከአገሪቱ ፕሬዝዳንት አልፋ ኮንዴ ጋር ተገናኝተው በሁለትዮሽ ጉዳዮች ይመክራሉ።ጠቅላይ ሚኒስትሩ የተለያዩ ፋብሪካዎችንና የኮናክሪን ወደብ ከጎበኙ በኋላ የሁለትዮሽ ትብብር ስምምነቶችን እንደሚፈርሙ ይጠበቃል።( ኢዜአ)